  Анжелика Тихонова корреспондент Удмуртиын вазь вуись валэс юосты но пуртэсо юосты кизёнъя план 5 процентлы быдэстэмын, 12 сюрс 300 гектар киземын. Со сяна одӥг ар но трос аръёс ӵоже будӥсь турынъёс 1540 гектар басьто. Со сярысь Гурт возёсъя но сиён-юонъя министерстволэн «ВКонтакте» мерлыко вотэсысь огиназ ивортэмын. Кылем арняе кутскем кизён ужъёсты кезьыт кариськем куазь ӧжыт чигнатэ. Валэс юосын тужгес трос музъемъёс киземын Вавож ёросын – 3 сюрс 800 гектар (планзылэсь 27 процентэз). Озьы ик тыршыса ужало Можга ёросын (2 сюрс 100 гектар киземын, планзылэсь 12 процент), Ува но Пичи Пурга ёросъёсын (1 сюрс 100 гектар, планзылэсь 7 процент). Уйпал ёросъёс пӧлын ваньзэсты азьпалтэ Вотка ёрос – отын вазь вуись валэс юоссы 460 гектаре киземын. Но, вераны кулэ, элькунмылэн уйпал люкетысьтыз 10 ёросъёсын кизён ужъёс ӧз ик кутске на. 79 сюрс 200 гектар музъемъёс усыямын ини (кылем арын та вакытэ ужъёс мытэмын ик ӧй вал на), трос аръёс ӵоже будӥсь турынъёс 42 сюрс 900 гектарез усыямын. Толйись юосы 10 сюрс гектаре ватсэтъёс пыртэмын, нош трос аръёс ӵоже будӥсь турынъёсы – 14 сюрс 900 гектаре. Тегъёс: Удмуртия гуртвозёс мерттӥськон гуртвозёсъяминистерство  